钦定古今图书集成/明伦汇编/交谊典/第055卷 > 《题仇实父临西园雅集图后》王世贞
## 钦定古今图书集成/明伦汇编/交谊典/第055卷 > 《题仇实父临西园雅集图后》王世贞

余尝见杨东里先生所题《西园雅集图》，乃临李检法
伯时笔，有崇山绝壑，云林泉石之致，与此图略不同。
此图仅一古桧，一怪石，一立壁，捉笔书者为子瞻学
士，从傍喜观者王晋卿，按卷对伫者蔡天启，倚树睨
者李端叔。彼图则有张文潜，而无端叔。此图据方石
画渊明《归去来辞》者即伯时，握麈尾观者苏子由，握
蕉扇者黄鲁直，抚扇立者晁无咎，捉石者张文潜，按
膝者郑靖老。彼图有端叔而无靖老，益以陈无己。若
摘阮之陈碧虚，与听阮之秦少游，说法之圆通大士，
与听法之刘巨济，题壁之米元章，与傍观之王仲至，
则所同也。彼图有名姬二，曰云英、春莺，而此皆削之。
杨先生又云：“曾见刘松年临本，无文潜、端叔、无咎器
物小异，而僧梵隆、赵千里亦尝摩之。”此图吾吴郡仇
英实父临千里本也。余窃谓诸公踪迹不恒聚大梁，
其文雅风流之盛，未必尽在此一时。盖晋卿合其所
长游者而图之，诸公又各以其意而传写之，以故不
无抵牾耳。实父视千里大有出蓝之妙，其运笔古雅，
仿佛长康、探微、元祐诸君子，人人有国士风。一展卷
间，觉“金谷富家”形秽，因为之识尾。